Wayside

Wayside er en canadisk animasjonsserie, skapt av John Derevlany, og produsert av Nelvana Limited. Serien finner sted i en 30 etasjer høy skole, og følger utvekslingseleven Todd. Serien er løst basert på bokserien Wayside School av Louis Sachar.

En 48 minutter lang pilot av serien kalt Wayside: The Movie ble produsert i 2005. Senere ble det produsert to sesonger av serien, med 22 minutter lange episoder. Serien ble først sendt på Teletoon i 2007 og 2008, og har også blitt sendt på Nickelodeon i USA. I Canada blir det fremdeles sendt repriser på YTV, Nickelodeon og Disney Channel.

De fleste anmeldelsene av serien har vært positive, og serien har blitt rost for å ha intelligent humor. På den annen side har serien også blitt sterkt kritisert for forskjellene fra bøkene den er basert på. I 2008 ble serien nominert til «Beste tv-serie for barn» på prisutdelingen Cartoons at the Bay, men vant ikke.

Oversikt 
Serien finner sted på en 30 etasjer høy skole, kalt Wayside, som har et nokså uortodoks layout. Egentlig var planen at skolen skulle ha en etasje med 30 klasserom, men skolen ble bygd feil vei med et uhell. Strengt tatt har skolen 29 etasjer, da 19. etasje kun er et myte. De fleste elevene og lærerne på skolen oppfører seg på måter som hadde blitt sett på som rare i det vanlige samfunnet. Serien fokuserer hovedsakelig på klassen i 30. etasje, der Frøken Jewls er lærer. Enkelte episoder har også sideplott som sentrerer rundt skolens rektor, Herr Barnesmekker.

De fleste etasjene har både klasserom og skap. Inngangshall og rektors kontor er i 1. etasje; skolens campingplass er i 4. etasje; lærerværelset med bassenger i 12. etasje;  kantina i 15. etasje; det ikke-eksisterende 19. etasje består av en sjakt blokkert av planker; og klasserommet til frøken til Jewls er i 30. etasje. Skolen er tegnet i Escher-stil, der enkelte dører kan være opp ned, på siden, eller langt over gulvet. Det er også et klasserom hvor man ikke kan stå oppreist, en gang som er rund som et rør, samt et fossefall og en dyp grop i 14. etasje. I tillegg kryr det av kuer på hele skolen. Skolens maskot er et nebbdyr.

Karakterer 
Todd er hovedkarakteren i serien. Han er en utvekslingselev som sliter med å forstå seg på det rare miljøet på Wayside. Hver dag blir han, som straff, sendt tidlig hjem med barnehagebussen av Fru Jewls, ofte for svært dårlige eller absurde grunner, som å svare læreren på ikke-lov-å-svare-læreren-dagen. Til tross for alt tullet han er nødt til å tåle, er han hardtarbeidende og relativt skoleflink. Maurecia er en tøff jente, som er god på rulleskøyter, som hun aldri tar av seg. Hun er hodestups forelska i Todd, og uttrykker dette hovedsakelig ved å slå ham i skulderen. Hun har også et piggsvin, ved navn Fluffy, som kjæledyr. Dana er en nerdete og skoleflink jente, som også er sykelig opptatt av skolen ekstremt sære regler. Hun har aldri kommet for sent til skolen, faktisk kommer hun som oftest tidlig for å gjøre klart klasserommet for Fru Jewls. Myron opptrer ofte som ekstremt irriterende og selv-sentrert, men ikke alltid. Han har veldig lyst til å bli klassens tillitsvalgte, til tross for at dette kun innebærer å skru av og på lysbryteren i klasserommet. Fru Jewls er læreren til Todd og de andre elevene i 30. etasje. Hun idoliserer elevene sine, men opptrer fiendtlig mot Todd. Dette vises mest når hun sender ham hjem med barnehagebussen hver dag, ofte for veldig dårlige grunner. Herr Barnesmekker er skolens eksentriske og meget barnslige rektor. Mange episoder har sideplott der han forsøker noe rart eller dumdristig, som å bli mester i kunstløp-skøyter eller bli løvetemmer. Han bryr seg ikke om elevene og kan ikke navnene deres. Han kaller Myron for andre navn på M (eller Lawrence), og kaller Todd for 344, etter adressen hans. Frøken Mush er skolens kantinedame, som lager svært ekkel mat, men har et godt hjerte, Louis er skolens kule vaktmester, som alle elevene liker. Han er antagelig oppkalt etter forfatteren av bokserien, Louis Sachar.

Stemmeskuespillere 
Gaute Boris Skjegstad som Todd.
Siri Nilsen som Maurecia.
Hanne Dancke Arnesen som Dana.
Magnus Skjegstad som Myron.
Benedikte Kruse som Fru Jewls og Frøken Mush.
Christoffer Staib som Herr Barnesmekker.

Referanser

Eksterne lenker 
 
 

Animerte TV-serier
Canadiske TV-serier fra 2000-årene
Nickelodeon